《雪谷晓装图》
金朝·庞铸

溪流咽咽山昏昏，前山后山同一云。天公谈笑玉雪喷，散为花蕊白纷纷。

诗翁瘦马之何许，忍冻吟诗太清古。老奴寒缩私自语，作奴莫比诗奴苦。

木僵石老鸟不飞，山路益深诗益奇。老奴忍笑怜翁痴，不知嗜好乃尔为。

杨侯胸中富丘壑，醉里笔端驱雪落。因何不把此诗翁，画向草堂深处着。

作者简介：辽东人，字才卿，号默翁。章宗明昌五年进士。仕有声。南渡后，累迁户部侍郎。博学能文，工诗，造语奇健，又善画山水禽鸟，为一时名士。后坐事出为东平副职，改京兆路转运使卒。